Hy sê die stilstand in die toerismebedryf hou verwoestende gevolge vir die land se ekonomie in, aangesien dit een van die enkele nywerhede was wat ondanks die resessie goed gevaar het.
Hy sê ofskoon voorlopige syfers oor moontlike werkverliese en die aantal maatskappye wat hul deure gaan sluit nog nie beskikbaar is nie, lyk die prentjie nie goed nie. “Die enigste ding wat enigeen deur dié tyd sal help, is as hulle op ’n manier kontantvloei kan verseker om die storm te bowe te kom. En ongelukkig moet baie moeilike besluite nou geneem word.”
Soos ander in die bedryf, sê Hafeni, was hy in gesprek met personeel, vennote en banke om met maniere vorendag te kom om die komende maande te oorleef sonder om sy besighede se deure te sluit.
HAN se me. Gitta Paetzold stem saam die bedryf staan voor ’n groot toets, en beklemtoon baie mense in die bedryf het groot bedryfsuitgawes met talle wat vir maande geen inkomste verwag.
Paetzold sê die bedryf word aangeraai om by die bepalings van die arbeidswet te hou, maar het bygevoeg: “In dié stadium moet ons op almal ’n beroep doen, insluitend personeel en die owerhede, dat buitengewone tye buitengewone maatreëls vereis. Die situasie is beroerd, en in ’n tyd soos dié moet ons almal mekaar ondersteun.”
Singhuadja het beklemtoon die wet maak nie vir gedwonge onbetaalde verlof voorsiening nie. “Onbetaalde verlof mag ’n alternatief wees mits daar wedersyds daarop ooreengekom word en dit sodanig aangeteken word”.
Hy sê die ministerie se tegniese komitee kyk tans na die voorleggings, maar kon nog nie sê of die regering sal kan help nie.
Voor moontlike plaaslike oordragte van die virus nie uitgeskakel word nie, moet huishoudelike toerisme nie in dié stadium bevorder word nie, het hy gemaan.